SCC ตั้งเป้ายอดขายกลุ่มเฮ้าส์ซิ่งปีนี้โต 5-10% ตามตลาดวัสดุก่อสร้าง
SCC ตั้งเป้ายอดขายกลุ่มเฮ้าส์ซิ่งปีนี้โต 5-10% ตามตลาดวัสดุก่อสร้าง
9 ก.ค. 2558

นายสราวุฒิ สำราญทรัพย์ กรรมการผู้จัดการ–มาร์เก็ตติ้ง เฮ้าส์ซิ่ง บิสซิเนส ธุรกิจ เอสซีจี ซิเมนต์-ผลิตภัณฑ์ก่อสร้าง ในกลุ่มบริษัท ปูนซิเมนต์ไทย จำกัด(มหาชน) หรือ SCC เปิดเผยว่า  บริษัทวางเป้าหมายยอดขายกลุ่มเฮ้าส์ซิ่ง เติบโต 5-10% จากปีก่อน สอดคล้องกับทิศทางการเติบโตของตลาดรวมวัสดุก่อสร้างที่เริ่มฟื้นตัวขึ้นจากปี 57 เนื่องจากมีปัจจัยบวกจากภาครัฐที่เริ่มเดินหน้าโครงการต่างๆตั้งแต่ต้นปีนี้  ขณะที่ผลิตภัณฑ์ตราช้าง ในกลุ่มเฮ้าส์ซิ่ง บิสซิเนส มีฐานโรงงานผลิตกระจายอยู่ทุกภูมิภาคทั่วประเทศ สามารถรองรับตลาดรวมที่เติบโตได้
ขณะที่ ผลิตภัณฑ์”ตราช้าง”ครองความเป็นผู้นำนวัตกรรมวัสดุก่อสร้างมายาวนานกว่า 100 ปี ด้วยวิสัยทัศน์ในการดำเนินธุรกิจที่มุ่งมั่นสร้างสรรค์และพัฒนาผลิตภัณฑ์ บริการ และโซลูชั่นใหม่ๆ เข้าสู่ตลาดอย่างต่อเนื่อง ทำให้ “ตราช้าง” มีผลิตภัณฑ์ที่หลากหลาย ครบครัน ตอบโจทย์ทุกความต้องการด้านที่อยู่อาศัย
นอกจากนี้ยังมีช่องทางจำหน่ายที่แข็งแกร่งและครอบคลุมทั่วประเทศ มีสัดส่วนยอดขายตามช่องทางแบ่งเป็นกลุ่มค้าส่ง(Wholesales) และปลีก (Retails) 80% และกลุ่มโครงการ (Project) 20% ตลอดจนมีความพร้อมด้านกำลังการผลิต จึงสามารถตอบสนองความต้องการลูกค้าได้อย่างรวดเร็วและครบถ้วน
สำหรับทิศทางการดำเนินงานครึ่งปีหลังปี 58 ของตราช้าง ในกลุ่มเฮ้าส์ซิ่ง บิสซิเนส ซึ่งประกอบด้วย กลุ่มหลังคาและอุปกรณ์หลังคา ฝ้าผนัง ไม้สังเคราะห์ ฉนวน ผลิตภัณฑ์ตกแต่งภูมิทัศน์ เป็นต้น จะเน้นกลยุทธ์สร้างความเชื่อมั่นด้านการผลิต และสร้างความเชื่อมั่นในกลุ่มเครือข่ายร้านค้าผู้จำหน่ายทั่วประเทศ ทั้งค้าปลีกและค้าส่ง เนื่องจากเป็นช่องทางจำหน่ายที่มียอดขายสูงสุดด้วยสัดส่วนรวมกว่า 80%
โดยชูความพร้อมด้านกำลังการผลิต นวัตกรรมและเทคโนโลยีที่ใช้ในการผลิต เพื่อตอกย้ำความมั่นใจในกลุ่มผู้แทนจำหน่าย พร้อมประเดิมครึ่งปีหลังด้วยกิจกรรม “SCG Dealers Factory Visit” นำคณะร้านค้าผู้แทนจำหน่ายเอสซีจี เข้าเยี่ยมชมกระบวนการผลิตโรงงานกระเบื้องกระดาษไทย หนองแค จ.สระบุรี ซึ่งเป็นโรงงานผลิตกลุ่มฝ้า ผนัง สมาร์ทบอร์ดและไม้สังเคราะห์ ที่มีศักยภาพด้านเทคโนโลยีการผลิตที่ทันสมัยที่สุดในเอเชีย
ปัจจุบันผลิตภัณฑ์ตราช้าง ในกลุ่มเฮ้าส์ซิ่ง บิสซิเนส มีฐานโรงงานผลิตกระจายอยู่ทุกภูมิภาคทั่วประเทศ และมีการแบ่งไลน์ผลิตสินค้าแต่ละกลุ่มผลิตภัณฑ์อย่างชัดเจน ได้แก่ โรงงานผลิตกลุ่มผลิตภัณฑ์หลังคา มีกำลังการผลิตประมาณ 60 ล้านตารางเมตร/ปี ซึ่งในอนาคตวางแผนจะเพิ่มกำลังการผลิตหลังคาเซรามิค และนำเทคโนโลยีใหม่มาใช้เพื่อเพิ่มรูปแบบการใช้งาน (Application) ให้กับผลิตภัณฑ์กลุ่มฝ้าผนัง สมาร์ทบอร์ด และไม้สังเคราะห์ ซึ่งมีกำลังการผลิตประมาณ 85 ล้านตารางเมตร/ปี และกลุ่มผลิตภัณฑ์ตกแต่งภูมิทัศน์ มีกำลังการผลิต 4 ล้านตารางเมตร/ปี โดยมีสัดส่วนการจำหน่ายในประเทศ 90% และส่งออกไปยังต่างประเทศ 10%